google/wiki40b huggingface dataset:
Pici

Systematikk

Familiene i denne gruppa danner en monofyletisk gruppe, men slektskapet mellom de ulike kladene har ikke vært fullt ut klarlagt.
Hanthana Linux

Hanthana Linux er en Linux-distribusjon som er basert på Fedora. Den blir utviklet av det Sri Lanka-baserte Hanthana Community. Distribusjonen har som formål å dekke behovet for brukere på Sri Lanka som ikke har regelmessig tilgang til internett med mange ønskede applikasjoner innebygd.
Første versjon ble lansert 19. september 2009. Siste versjon er 21 som ble lansert i april 2015.
Kazimierz Funk

Liv

Funk var født i 1884 i Warszawa som sønn av en prominent dermatolog. Etter endt skolegang i Warszawa, studerte han biologi og kjemi hos Stanisław Kostanecki i Universitetet i Bern, Sveits, hvor han i 1904 tok doktorgrad i organisk kjemi. De neste årene arbeidet han ved Pasteurinstituttet i Paris, universitetet i Berlin og Listerinstituttet i London, hvor han forsket på årsakene til sykdommen beri-beri. I 1912 innførte han begrepet vitamin, da han oppdaget og isolerte det første vitaminet B1. Hans forskning gjorde det mulig å påvise dette vitaminet i forskjellige matvarer, som for eksempel melk eller gjær. Han forutsa at vitaminmangel kunne føre til sykdommer som rakitt, skjørbuk eller pellagra. 
Under første verdenskrig flyttet Funk til USA hvor han ble statsborger i 1920, men kom tilbake til Polen igjen i 1923. I årene 1923-1927 var han direktør for det Statlige Hygieneinstitutt i Warszawa, og arbeidet blant annet med isoleringen av hormonet insulin. Han forsket på effektene av vitamin B1 på karbohydratomsetningen og var den første til å isolere nikotinsyre (vitamin B3). Han fant Polen for politisk ustabilt og flyttet i 1927 til Paris hvor han startet sitt eget forskningsinstitutt Casa Biochemica. I 1927 reiste han til Paris, hvor han drev med undersøkelser på hormoner. I 1939, etter utbruddet av andre verdenskrig, emigrerte han til USA. Mot slutten av sitt liv forsket han på årsakene til kreft. I 1940 startet han Funk Foundation for Medical Research i USA.

Bidrag til vitenskapen

Efter å ha lest en artikkel av hollenderen Christiaan Eijkman som indikerte at mennesker som spiste brun ris var mindre mottagelige for å få beri-beri enn de som bare spiste det helt ferdigbehandlede produkt, prøvde han å isolere den substans som var ansvarlig, hvilket lyktes omkring 1912. Fordi substansen inneholdt en aminogruppe kalte han det for vitamine (vitamin). Det ble senere kjent som vitamin B1 (Thiamin). Han fremsatte hypotesen at andre sykdommer som pellagra, cøliaki og skjørbuk likeledes kunne helbredes med vitaminer. 
Senere fremsatte han hypoteser om eksistensen av andre essensielle "nutrienter", som ble kjent som B1, B2, C og D vitaminer. I 1936 bestemte han den molekylære struktur av thiamin, selv om han ikke var den første som isolerte det. Han var den første som isolerte niacin eller vitamin B3.
Funk foretok likeledes forskning i hormoner, diabetes, ulcus og de biokjemiske egenskaper ved kreft.
Det Polske institutt for kunst og vitenskap i Amerika (PIASA) ærer årlig en polsk-amerikansk forsker med Casimir Funk Natural Sciences Award. Tidligere vinnere inkluderer nobelprisvinneren Roald Hoffmann, Alexander Wolszczan, Hilary Koprowski, Peter T. Wolczanski, Waclaw Szybalski og Benoit Mandelbrot.
Edward Sapir

Bakgrunn

Sapir ble født i Hinterpommern i Tyskland, i et område som etter 1946 ble polsk. Faren, Jacob David Sapir, var kantor der. Hans familie var jøder av litauisk bakgrunn, som emigrerte til Liverpool og så til USA i 1889. Der slo de seg til i Richmond i Virginia. I 1904 tok han eksamen i germanistikk ved Columbia University.

Lingvistikk

Hans lingvistiske interesser ble bredere enn det germanske. Etter to år begynte han med feltstudier av språkene wishram og takelma. Mens han var ved Columbia møtte han sin mentor, antropologen Franz Boas, som trolig var den som inspirerte Sapir til å studere de amerikanske indianerspråkene. Boas hjalp Sapir med å gjennomføre en studie av det på den tiden nærmest utdødde språket yana i nordre California 1907–1908. Sapir vendte tilbake i 1911 for en kort periode å arbeide med Ishi, den siste overlevende enspråklige som talte yahi (sørlig yana).
I årene 1910 til 1925 bygde han opp og ledet den antropologiske avdeling ved Geological Survey of Canada i Ottawa. I denne svært produktive perioden laget han blant annet en omfattende serie verk om nootka og andre språk. I denne perioden ble også hans mest innflytelsesrike verk publisert, Language (1921), en avhandling som skulle få en veldig betydning i lingvistikken. 
Noe av det siste han gjorde ved Geological Survey of Canada var å skape en anledning for Leonard Bloomfield til å gjøre feltstudier av cree, noe som var avgjørende for Bloombergs arbeid med den historiske rekonstruksjon av algonkinspråkene. Sapir underviste fra 1927 i germanistikk ved University of Chicago. Fra 1931 til han døde var Sapir knyttet til Yale University, der han ledet den antropologiske avdelingen. 
Sapir var en av de første til å forske på forholdet mellom språkstudier og antropologi. Blant hans studenter var Fang-kuei Li, Benjamin Whorf, Mary Haas og Harry Hoijer, men den som blir sett på som hans intellektuelle arving var en ung semittisist som formelt ikke en gang var en av studentene hans, Zellig Harris.
Noen forslag fra Sapir om hvorledes språk virker inn på hvorledes mennesker tenker ble grepet fatt i og videreutviklet av Whorf da han var vikar mens Sapir var syk. Frå 1940-tallet ble dette kjent som Sapir–Whorf-hypotesen.
Sapir døde av hjerteproblemer 55 år gammel i 1939.
Sapirs hovedfelt blant de amerikanske språk var de athabaskiske språk. Blant de mange språk og kulturer som han studerte var wishram, navajo, nootka, paiute, takelma og yana (særlig den sørlige variant yahi).  Selv om han er mest kjent for arbeid innen amerikansk lingvistikk, arbeidet han også med allmenn lingvistikk, som i boken Language. I dette verket tar han for seg alt fra typologiske inndelinger av språk (med eksempel fra kinesisk til nootka) til hypoteser om language drift og relasjoner mellom språk, rase og kultur.
Mauser

Historie

Mauserfabrikken ble grunnlagt av Friedrich I av Württemberg i byen Oberndorf 31. juli 1811. Etter andre verdenskrig ble Mauserfabrikken lagt ned, men tre ingeniører som hadde vært ansatt ved Mauser, Edmund Heckler, Theodor Koch og Alex Seidel etablerte sitt eget selskap Heckler & Koch, som tok over større deler av tysk håndvåpenproduksjon. Dagens Mauserselskap er et datterselskap av Rheinmetall som produserer maskinkanoner.

Produksjonshistorie

Mausers første gevær var Gewehr 71, som var en videreutvikling av det franske Chassepotgeværet, som hadde vist seg overlegen under den fransk-prøyssiske krig. Det er for riflen Karabiner 98k (basert på Gewehr 98) Mauser er mest kjent, dette var standard armégevær i Wehrmacht under den andre verdenskrig og i den norske hæren etter krigen. Pistolen Mauser C96 var også meget populær og i bruk over store deler av verden i en periode. Produksjonen av rifler til jaktbruk ble i 1999 skilt ut i et eget selskap som heter «Mauser Jagdwaffen GmbH». Idag produseres blant annet Mauser BK-27 maskinkanon som benyttes i Panavia Tornado, Alpha Jet, JAS 39 Gripen og Eurofighter.
Makkaur-Sandfjorden

Makkaur-Sandfjorden (nordsamisk: Sáttovuotna) er en fjord på nordøstsiden av Varangerhalvøya i Båtsfjord kommune i Finnmark. Fjorden har innløp mellom Korsnes i nord og Storsteinneset i sør og strekker seg fire kilometer vestover til Kålfjord i enden av fjorden.
Fjorden ligger et stykke sør for Makkaur fyr. Bortsett fra hytteområdet Kålfjord er det ingen bygg ved fjorden. Fjorden har bratte fjordsider som stiger nesten 300 meter opp fra fjorden.
Edgar Çani

Landslaget

29. februar 2012 fikk han sin første landskamp for Albania mot Georgia. Han scoret også sitt første landslagsmål i samme kamp.
Auditiv analyse

Opphav og bakgrunn

Det er svært vanskelig å si noe om opphavet til en slik analyse, men det er trolig at denne måten å tolke en melodi på kommer fra klassisismen. Auditiv analyse blir nesten utelukkende gjort av klassisk musikk. Kjente komposisjoner av Mozart, Beethoven og Bach er svært ofte analysert på en slik måte.
Uttrykket auditiv analyse kom ikke før på 1800-tallet tror noen, men det er først i det siste begrepet har blitt praktisert ettersom det er blitt pensum i 2MU og 3MU i den videregående skolen. Her blir også begrepet praktisert i form av en skriftlig eksamen. Da får elevene høre et stykke tre til fire ganger, avhengig av lengde og hastighet. På en slik eksamen kobles auditiv analyse til en refleksjonsoppgave, ofte tilknyttet et tema(musikk og politikk, musikk og bilde o.l)
Pouget vannkraftverk

Pouget vannkraftverk er en demning med et vannkraftverk i Frankrike. Anlegget har et totalt installert vannkraftpotensial på 445 MW.
Chemainus

Chemainus er en by på østkysten av øyen Vancouver Island i Britisk Columbia, Canada. Byen har omtrent 5 000 innbyggere. Chemainus ble grunnlag i 1858 som en base for tømmerhogst, og i 1888 ble Southern Railway of Vancouver Island bygd. Etter industrinedleggelser, ble 39 veggmalerier lagt på vegger i byen, og siden har en omfattende turistindustri vokst opp. BC Ferries har en ferge fra Chemainus til øyene Thetis og Penelakut. I 2007 ble en Boeing 737 senket i sjøen utenfor byen for å lage et kunstig rev.
Liddell kullkraftverk

Liddell kullkraftverk  er et kullkraftverk i delstaten New South Wales i Australia. Det har en installert produksjonskapasitet på 2 000 MW fordelt på 4 kokere/turbiner à 500 MW, hver. Anlegget ble ferdig 1971–1973.
Lissotes rudis

Utseende

En middelsstor (ca. 17-22 millimeter), mørkbrun til svart hjortebille. Hannen har noe forstørrede, krumme kjever (mandibler) som er omtrent så lange som hodet og har en bred tann midt på. Kroppen er grovt og svært tett punktert. Hunnen mangler forstørrede kjever, hodet er mindre enn hos hannen, pronotum mer rundet og oversiden kraftigere punktert.

Levevis

Arten lever i kjølig, temperert regnskog, buskmark (sklerofyllskog) og også på alpine heier. Både voksne og larver lever under råtnende stokker.

Utbredelse

Arten lever på Tasmania.
Hyperacusis

Hyperacusis (hyperakusis) er en tilstand der øret blir overømfintlig for lyder. Vanlig medisinsk definisjon er en reaksjon overfor lyd i ørets hørselsbaner. Lyd er vibrasjoner overført gjennom luft/vann og treffer øret og trommehinna i det indre øre. Her forsterkes lyden i en faktor på 1:46 før lydbølgene går inn i sneglehuset hvor nervetråder omdanner vibrasjon til elektriske signaler. Disse signalene sendes så opp i hjernens hørselssenter og de-kodes til forståelig lyd. (dvs lyder som er innlært over lang tid). Hørselsnerven består av omtrent 30 000 fibre som frakter lydimpulser til det sentrale nervesystemet. En forandring i overføringene kan forårsake en (plutselig) tilstand der alle lyder føles meget høye. Dette kan skje hos både normalthørende og personer med hørselstap. Hos hørselshemmede er det nerver i sneglehuset som "dør" og ikke greier å omdanne vibrasjon til elektriske signaler. Ved overfølsomhet (hyperacusis) er nervene i høy beredskap og resulterer ofte i et for høyt inn-nivå på lyd. Ofte vil personer med hyperacusis leve i frykt for å bli utsatt for (uønsket) lyd. Dette er en tilstand som omtales som fonofobi (frykt for lyd). Personer med overfølsom hørsel vil naturlignok ikke oppsøke områder hvor lyd oppfattes ubehagelig høyt. Lyd som oppfattes for høy blir forvrengt. Slik forvrenging av lyd vil også inntreffe hos (sterkt) hørselshemmede hvis lydnivået blir for høyt (recruitement). Hyperacusis kan behandles ved terapi samt bærbare lyd-generatorer. Behandling må skje i samråd med ønh-lege, audiograf eller audiopedagog.
Bhadanta Vimuktisena

Bhadanta Vimuktisena (tibetansk: བཙུན་པ་རྣམ་གྲོལ་སྡེ་, Wylie: btsun pa rnam grol sde) var en elev av Arya Vimuktisena, som skrev en kommentar til Abhisamayālaṅkāra.
Silje Josten Kjosbakken

Blogger

Kjosbakken skriver bloggen Bryggesjauerfrue. På 2000-tallet har det vært arbeidskonflikter ved flere havner i Norge, blant annet Oslo Havn, der Kjosbakkens mann er havnearbeider. Gjennom bloggen (og før det i Facebook-debatter) har hun gått aktivt inn på arbeidernes side.
Hun har tidligere hatt bloggen Et fotografisk minne.

Rødt-politiker

I 2016 blei Kjosbakken valgt inn i styret for Oslo Havn KF. Hun blei seinere nominert på førsteplass på lista til Rødt Akershus ved stortingsvalget 2017. Våren 2017 blei hun valgt til andre nestleder i Rødt.
Walworth (London)

Historie

Det har blitt funnet levninger av en mammut under gatene i Walworth. Det har blitt funnet spor av menneskelig bosetning siden steinalderen. Stedsnavnet er avledet fra angelsaksisk, og har antagelig betydningen «britonsk bosetning». Bosetningen, som begynte som en gård, utviklet seg i det området som ligger mellom det som ble Kennington Park Road og Old Kent Road, to av de gamle veiene som strakte seg ut fra London Bridge og mot sørkysten. Canterburykatedralen var en stor landeier fra sen angelsaksisk tid og framover.
Walworth opptrer i Domesday Book av 1086 som Waleorde. Det var holdt av Bainiard for erkebiskop Lanfranc av Canterbury. Dets verdi var 3½ hider, en kirke, fire ploger, 8 acre (32,000 m2) med beiteland, og verdsatt til £3.
John Smith House, en bygning på Walworth Road som har navn etter Arbeiderpartilederen John Smith, var tidligere Det britiske arbeiderpartiets hovedkvarter. Det har siden partiet flyttet over i nye lokaler blitt brukt av bydelen Southwarks utdanningsavdeling.
East Street-markedet er et stort gatemarked som holdes i Walworth. I utkanten, mellom Camberwell og Walworth, ligger Burgess Park.
Blant kjente person som har bodd i Walworth finner man Charlie Chaplin, Michael Caine, 
Robert Browning og John Ruskin.
Nærmeste jernbane- og undergrunnsstasjon er Elephant & Castle.
Chillanella

Utseende

En middelsstor, brun sommerfugl med avrundede vinger. Oversiden er ensfarget mørkbrun.

Utbredelse

Arten er utbredt i det sørlige Chile.
Charcotøya

Charcotøya (engelsk: Charcot Island) er en øy som ligger langt sør på Antarktishalvøyas vestkyst. Den er om lag 50 kilometer lang og 40 kilometer bred og ligger 90 kilometer vest for Aleksanderøya, som den er separert fra av Wilkins Sound og Wilkins isbrem. Hele øya er permanent dekket av is, med unntak av noen markante fjell på nordsiden.

Historie

Nordsiden av Charcotøya ble oppdaget 11. januar 1910 av Jean-Baptiste Charcot på hans andre antarktisekspedisjon. Han navnga den Charcot Land etter sin far, den berømte nevrologen Jean-Martin Charcot, og i uvitenhet om at det faktisk var en øy. Det ble først stadfestet da Hubert Wilkins overfløy området 29. desember 1929.
Under United States Antarctic Service (USAS) Expedition (1939–1941) ble det planlagt å etablere East base på Aleksanderøya eller Charcotøya. Isforholdene umuliggjorde imidlertid disse alternativene, og basen ble satt opp på Stonington Island i Marguerite Bay lenger nord. De første flyfotografiene av øya ble tatt under Operasjon Highjump i februar 1947, og det ble samtidig gjort et mislykket forsøk på å nå øya med båt. Den første ilandstigningen ble foretatt 23. desember 1947, da et fly landet på øya i forbindelse med Rønne-ekspedisjonen.
Øya ble kartlagt av Falkland Islands Dependecies Survey i 1959, basert på flyfotografier. Den første landundersøkelsen ble utført i 1982 av en chilensk ekspedisjon, som også etablerte en midlertidig flystripe og forskningsstasjon.
Jarocin

Jarocinfestivalen

Byen ble kjent på 1980-tallet takket være Jarocinfestivalen, en av de første rock- og punkmusikkfestivalene i Østblokklandene.
Serie A 2017–2018

Serie A 2017–2018 i italiensk toppdivisjon i fotball begynte 19. august 2017 og blir avsluttet 20. mai 2018. De nyopprykkede lagene var SPAL, Hellas Verona og Benevento.

Statistikk

Oppdatert 31. mars 2018
Blæst

Blæst var en nattklubb med beliggenhet på Nedre Elvehavn i Trondheim. 
I løpet av et år ble det holdt drøye hundre arrangementer på Blæst, hvorav det store flertall var konserter. Bookingsjef på Blæst, Kim Aasli, stod også bak Tjuvstartfestivalen samt booking for Pstereofestivalen.
Staurselva

Staurselva er ei elv på Frosta i Trøndelag. Den renner ut fra Hovdalsvatnet som ligger 116 moh. Elva er bare 1,5 km lang og munner ut i Trondheimsfjorden på nordsida av Frosta.

Historie

Det er godt fall på elva og det har derfor vært industri langs elva som har nytta seg av vasskraft. Tidligere var det sagbruk, stampe, snekkerverksteder, kverner og mølle langs elva. 
I 1904 kom Christian Thams fra Orkdal og skrev kontrakter med brukerne av vannfall i elva. Han betalte brukerne for å få overta retten til å stenge å slippe vatnet ved oset. Grunnen var at Christian Thams måtte ha en kraftstasjon som leverte strøm til ''Nordenfjeldske sprængstof aktieselskab'' som skulle bygges i Sunndalen i Åsen i Nord-Trøndelag. Fabrikken ble lagt ned i 1920 og rettigheter med anlegg ble solgt til tre av brukerne.
I dag er det ingen industriell virksomhet langs elva. Det er ''Frosta vassverk AL'' som tatt over rettighetene i elva og er forplikta til å slippe minimum 20 liter vatn i sekundet ned gjennom elva. Ved utløpet av elva var det utskiping av gruvetømmer (pitprops) først på 1900-tallet.

Kilder

Frostaboka bind 5.
Statsarkivet, Trondheim.
James Hall

Bakgrunn

Hall ble født i East Lothian i Skottland, som sønn av baronetten av Dunglass, og arva tittelen etter faren 15 år gammel. Han fikk studere ved universitetene i Cambridge og Edinburgh. Seinere ble han sendt til militærakademiet i Brienne i Frankrike, og gikk der samtidig med Napoléon Bonaparte.

Karriere

Hall ble ikke militær. I stedet skulle han vie sitt liv til geologien. Han ble en del av det geologiske fagmiljøet rundt James Hutton og John Playfair i Edinburgh. 
I begynnelsen var Hall skeptisk til Huttons plutonisme. Han mente at det ikke var bevist at bergarter som inneholdt krystaller kunne dannes ved smelting og størkning. Da han en dag hørte om en glassmelte som ved et uhell hadde blitt liggende og kjølne langsomt, at den hadde «tapt enhver likhet med glass, og fullstendig hadde antatt steinstruktur», ble han mindre sikker.
I 1797 bestemte han seg for å prøve ut Huttons teorier, og han gjennomførte en serie med elegante laboriatorieeksperimenter som viste en gang for alle at vanlige bergartsdannende mineraler kunne dannes ved størkning. Han fikk glass til å krystallisere i laboratoriet; deretter prøvde han hornblende fra ei gruve utafor Edinburgh. Han fikk mineralet til å smelte i en masovn. Når han lot smelta kjølne raskt, ble det som mørkt glass. Lot han det derimot kjølne langsomt, ble det til en substans som var «på alle måter ulikt glass … grovt, steinaktig og krystallinsk.»
Han fortsatte med stykker av en gabbroid bergart som på engelsk kalles «whinstone» og basalt fra ulike steder, bl.a. Island, smelta dem i en smeltedigel og lot dem størkne ved ulike temperaturer. Han kom samtidig fram til at whinstone og basalt hadde samme kjemiske sammensetning. Han gjorde også forsøk med metamorfose, idet han viste at kalsitt går over til marmor uten smelting når den blir utsatt for stort trykk under oppvarming. Med disse forsøka grunnla Hall den eksperimentelle geologien.
Hall var ikke bare laboratoregeolog; han drev også et utstrakt feltarbeid. Blant annet besøkte han Italia og Alpene, og noterte seg likheten mellom unge lavabergarter der og gamle bergarter hjemme i Skottland. Han utga et stort antall skrifter om geologiske emner, men også et verk om gotisk arkitektur.
Hall hadde også en politisk karriere; mellom 1807 og 1812 var han parlamentsmedlem, valgt fra St. Michaels’s i Cornwall. Han var også president for Royal Society i Edinburgh.
Xiamen

Historie

Xiamen ble siden 1541 anløpt av europeiske skip, eller var utgangspunktet for kinesiske handelsskip som omlastet til europeerne i rom sjø. På 1800-tallet var det hovedeksporthavnen for te.
Xiamen var det siste støttepunktet for Koxinga i hans kamp mot Qing-dynastiets fremrykkende tropper før han måtte trekke seg tilbake til Taiwan.

Luftfart

En stor flyplass, Xiamen Gaoqi internasjonale lufthavn, har rute- og cargotrafikk med både innenlands- og utenlandsdestinasjoner. Den er hjemmebase for Xiamen Airlines (厦门航空; pinyin: Xiàmén Hángkōng; Pe̍h-ōe-jī: E-mng Hang-khong), som var det første flyselskap i Folkerepublikken som drives av privatpersoner. Selskapet ble stiftet 25. juli 1984.

Vei

Kinas riksvei 319 har sitt startpunkt i Xiamen. Riksveien løper nordvestover gjennom provinsene Fujian, Jiangxi, Hunan, og Chongqing, til den ender opp i Chengdu, hovedstaden i provinsen Sichuan.
Carsten Ramelow

Landslags karrière

Ramelow debuterte for Tyskland den 10. oktober 1998 i en EM-kvalifiseringskamp mot Tyrkia, en kamp de tapte 0-1. Han ble tatt ut i troppen til EM 2000, men satt på benken hele turneringen. Tyskland fikk en tidlig exit på mesterskapet ved at de ble slått ut i gruppespillet. Han ble også tatt ut i troppen til VM 2002 der han spilte fem kamper for den tapende finalisten og fikk et rødt kort i 2-0 seieren over Kamerun i gruppespillet.
Det var ventet at han skulle bli utvalgt av den tyske treneren Rudi Völler til å representere Tyskland i EM 2004 i Portugal, men en uke før uttaket annonserte han at han la opp landslagsfotball.
Andreas Brehme

Karriere

Brehme spilte for 1. FC Kaiserslautern fra 1981 til 1986, og igjen fra 1993 til 1998, og for Bayern München fra 1986 til 1988. I Tyskland vant han cupen i 1996 og Bundesliga i 1987 og i 1998. Etter det spilte han for Inter fra 1987 til 1992. Han vant Serie A i 1989 og UEFA-cupen i 1991. Før han returnerte til Tyskland spilte han 1992/1993-sesongen i Real Zaragoza i La Liga.
Som medlem av Tysklands landslag var han en del VM 1986, der de tapte for Argentina, men de vant VM 1990. I finalen vant de 1–0 over Argentina, der han scorte det avgjørende målet, et straffespark. Brehme har den uvanlige rekorden, ikke bare scoret i to VM-semifinaler, men på frispark (1986 og i 1990). Brehmes siste kamper for det tyske landslaget kom i VM 1994, som endte skuffende for Tyskland i kvartfinalen. Brehmes spesielle fotballtriks gjorde at han av veldig få skyter like bra med begge føttene, som gjorde han veldig åpen som forsvarspiller. Han var kjent for å ta veldig gode straffespark.
Han pleide å ta straffespark med høyre, hjørnespark og frispark med venstre.
Etter å ha vunnet den tyske serien med 1. Kaiserslautern i 1998 endte Brehme sin fotballkarriere for å bli trener. Han trente 1 FC. Kaiserslautern fra 2000 til 2002. I 2005 ble han assistenttrener for VfB Stuttgart, men fikk sparken etter noen måneder.
Hanne Bramness

Bakgrunn og arbeid

Bramness er oppvokst på Grorud og utdannet ved Universitetet i Oslo og King's College London, i språk og kulturvitenskap.
Fra 1997 til 2007 var hun redaktør for «Stemmens kontinent», en serie med 26 gjendiktninger av kvinnelige lyrikere fra hele verden, og siden 2007 har hun drevet Nordsjøforlaget sammen med sin mann forfatteren Lars Amund Vaage (født 1952). Forlaget gir ut gjendiktninger av samtidslyrikk fra landene rundt Nordsjøen, og dikt for barn.
I sitt lyriske forfatterskap har Bramness vært spesielt opptatt av historie og hukommelse, og av det som ikke blir fortalt eller blir forsøkt skjult.
Bramness fikk Doblougprisen for sitt forfatterskap i 2006, og i 2016 mottok hun utmerkelsen «Diktartavla». Hun har dessuten blitt tildelt Den norske lyrikklubbens pris (1996), Språklig samlings litteraturpris (2014), og i 2012 fikk hun «Wergelands åre» for sitt formidlingsarbeid. 
I 2019 er Bramness festivalpoet på Nordisk poesifestival (Rolf Jacobsen-dagene).

Bibliografi

Korrespondanse, dikt (1983)
I sin tid, dikt (1986)
Nattens kontinent, dikt (1992)
Revolusjonselegier, dikt (1996)
Kysset, dikt for ungdom (1998)
Trollmåne, dikt for barn (med Hilde Kramer) (2001)
Regnet i Buenos Aires, dikt (2002)
Lynettes reise, ungdomsroman (2003)
Salt på øyet, dikt (2006)
Det står ulver i din drøm, Dikt i utvalg (2008)
Uten film i kameraet, dikt (2010)
Solfinger, dikt for born (med Laurie Clark) (2012)
Dikt i utvalg, heftet utgave (2013)
Vekta av lyset, dikt og prosadikt (2013)
Skogen i hjartet, dikt for born (med Laurie Clark) (2013)
Vintersong, Ei bok om desember, dikt for unge (med Laurie Clark) (2014)
Den ukjente, (en diktfortelling) (2015)
Fra håpets historie, dikt (2017)
Håp bygger huset, prosadikt (2018)